Ace 'konsulteer' Zuma by Nkandla | Netwerk24
Deur Llewellyn Prince 15 April 2021 11:44
Ace Magashule, ANC-sekretaris-generaal, besoek tans oudpres. Jacob Zuma vir "konsultasie" by sy woonkompleks in Nkandla.
NewsRoom Afrika het Donderdag vanaf Nkandla berig dat Magashule kort voor 11:00 by die oudstaatshoof se woning aangekom het. Magashule se kantoor kon dit egter nog nie bevestig nie.
Sy besoek is deel van sy plan wat die tydperk van 30 dae betref wat die ANC aan die einde van Maart aan alle ANC-lede gegee het wat van korrupsie en ander ernstige misdaad aangekla word om hul pos te ontruim.
Donderdag is die sperdatum vir die ANC in al die provinsies om die name van hierdie lede aan Luthuli-huis, die ANC se hoofkantoor, te verskaf.
Magashule het Dinsdag ook vir Mathews Phosa, voormalige ANC-tesourier-generaal, besoek.
Magashule het vroeër gesê dat hy Zuma, asook oudpresidente Thabo Mbeki en Kgalema Motlanthe oor sy politieke lot sal konsulteer.
Hy staan tereg op aanklagte van korrupsie, geldwassery en bedrog wat spruit uit die sogenaamde skandaal oor 'n asbesdaktender wat in sy tyd as Vrystaatse premier toegeken is.